'M eus ket soñj mat dre beseurt degouezh em boa dizoloet  Entourage. Ar bloavezh kentañ (merc'heta ha dizoloiñ Los Angeles) ne oa ket dispar dispar met adalek an eil e oa deuet da vezañ dedennus-tre an traoù. Ur stirad diwar-benn micherioù ar sinema en Hollywood, mignoniezh er bed-se hag all. Eveljust ez eus arc'hant e-leizh ha merc'hed koant forzh pegement (nebeut a dudennoù merc'hed e gwirionez dedennus pe gant ur bersonelezh) met kalz fent a zo hag ur bern "guests" o tont d'ober goap outo o-unan. Etre an eil hag ar pempvet bloavezh em boa poan o lârat pe hini e oa gwelloc'h din ken dispar e yae an traoù war-raok, emdroadur an tudennoù ha buhez ar strollad. Lârat a ran diouzhtu : ar c'hwec'hvet en deus displijet din ar muiañ. Distreiñ a ra un tamm d'ar pezh a oa er bloavezh kentañ (met n'eus ket ezhomm da zizoloiñ Los Angeles ken). N'eus netra o tremen pe dost, ne labouront ket kazi. An istor dedennusañ a zo etre Ari ha Lloyd ha n'eo ket tamm ebet diwar-benn ar strollad mignoned a zo sorc'henet gant ar fed e vefe reoù zo "dieupoc'h" eget reoù all abalamour d'o mignonezed. Perzhioù diavaez aktourien pe sportourien vrudet n'int ket fentus (estreget hini Matt Damon a zo dispar ^^) hag ouzhpenn-se ne echu ket e-gwirionez ar bloavezh. N'eus tra ebet o c'hoarvezout er fin a lakfe ac'hanomp da gaout c'hoant gouzout hiroc'h. 'M eus aon eo erru skuizh krouerien ar stirad hag emañ o vervel dousig. (War a seblant e vefe an eizhvet bloavezh skignet a-benn nebeut er Stadoù-Unanet an hini diwezhañ)